b'\n_START_ARTICLE_\nTorre Zombeck\n_START_SECTION_\nConcepci\xc3\xb3\n_START_PARAGRAPH_\nLa caracter\xc3\xadstica m\xc3\xa9s destacada de la patent era la rampa ampla i helico\xc3\xafdal fixada a la closca exterior de formig\xc3\xb3. Aquesta estructura t\xc3\xa9 l\'avantatge d\'augmentar-ne tant la resist\xc3\xa8ncia com la capacitat, en comparaci\xc3\xb3 amb una escala tradicional. Al centre de l\'h\xc3\xa8lix hi havia els lavabos i els banys. La forma de la teulada estava concebuda de tal manera que fes rodolar les bombes. Per raons est\xc3\xa8tiques i de camuflatge, a l\'exterior les torres estaven cobertes de maons i el teulat de teules, per a donar-hi un aspecte pseudomedieval._NEWLINE_Cada torre tenia el seu pou d\'aigua. Estaven pensades per a acollir unes 500-600 persones, per\xc3\xb2 en els moments m\xc3\xa9s cr\xc3\xadtics dels bombardejos van rebre\'n m\xc3\xa9s de 1000. Malgrat aix\xc3\xb2, la seva efic\xc3\xa0cia va veure\'s limitada davant les armes ofensives de cada vegada m\xc3\xa9s capacitat: durant l\'operaci\xc3\xb3 Gomorra, el juliol 1943, les torres van quedar dempeus, per\xc3\xb2 una part de la poblaci\xc3\xb3 que va cercar-hi refugi va morir ofegada per la manca d\'oxigen causada per la tempesta de foc.\n_START_SECTION_\nConstrucci\xc3\xb3 i localitzaci\xc3\xb3\n_START_PARAGRAPH_\nFormen un exemple de l\'arquitectura sota el nazisme i gaireb\xc3\xa9 no n\'existeixen de semblants a altres pa\xc3\xafsos. Els SS en col\xc2\xb7laboraci\xc3\xb3 amb "l\'ex\xc3\xa8rcit de la construcci\xc3\xb3" de l\'Organitzaci\xc3\xb3 Todt va abusar de milers de presoners que havien de treballar com esclaus durant l\'obra. Al marc del F\xc3\xbchrer-Sofortprogramm, decretat per Adolf Hitler el 10 d\'octubre de 1940 van ser constru\xc3\xafdes principalment a Hamburg a l\'inici de la segona guerra mundial. Altres torres es troben a Wilhelmshaven i a Trondheim (Noruega). La torre mig esclatada de Wilhelmshaven permet d\'observar l\'estructura helico\xc3\xafdal interna._NEWLINE_Es troben sempre a prop d\'estacions de ferrocarril o de ponts, per tal de poder rebre r\xc3\xa0pidament els vianants atrapats en cas d\'alarma a\xc3\xa8ria. Se\'n va construir una s\xc3\xa8rie d\'onze a Hamburg, dos a Wilhelmshaven, tres a Flensburg dues de les quals han subsistit, a Berl\xc3\xadn, i tamb\xc3\xa9 a Trondheim prop del Dora U-Boot-Bunker a Noruega._NEWLINE_La closca exterior de les torres a Hamburg era d\'un gruix d\'un metre de formig\xc3\xb3 no armat; per sort, mai no van rebre un impacte directe, al qual molt probablement no haurien resistit. Tot i aix\xc3\xb2, les torres eren considerades com a segures a l\'inici del 1940. La torre a prop del Rosskanal, tot i estar molt ben conservada, est\xc3\xa0 amena\xc3\xa7ada per la construcci\xc3\xb3 d\'una nova terminal de contenidors.'